Skoliere moet slange trotseerDendroaspis polylepis (Swart mamba) Foto: TimVickers via Wikimedia Commons Skoliere by ŉ laerskool in Limpopo moet daagliks slange trotseer en roep glo nie eers meer onderwysers nie, maar maak sommer self die reptiele van kant. Ná jarelange verwaarlosing is die meer as 230 leerlinge aan die Kgwaredi Primary School in Ga-Manamela naby Polokwane, vol verwagting dat hulle mobiele klaskamers sal kry. “Die slange is volop,” het die skoolhoof, Ngoasheng Nhona, gesê. “Ek weet nie of dit weens die woud of die berge of die plantegroei is nie, maar ons is gewoond aan slange.” Sy het gesê die leerlinge maak sommer self die reptiele van kant. “Dis normaal. Ons is altyd bedag, maar ons kinders meld nie meer aan wanneer hulle ŉ slang gesien het nie. Hulle maak hulle eenvoudig dood.” Skoliere gaan al sedert April in plakkershutte skool wat die ouers opgerig het nadat hulle die dak van die vervalle klaskamers verwyder het, uit vrees dat dit inmekaar sal stort. Hulle het die dakmateriaal vir die plakkershutte gebruik. Die ouers het gekla dat die departement van onderwys al die afgelope 15 jaar versuim het om mobiele klaskamers beskikbaar te stel. Die skool het glo egter goeie ablusiefasiliteite. Paena Galane, woordvoerder van die departement, het gesê die skool sal mobiele klaskamers kry. “Ons het uitgevind daar is vyf mobiele klaskamers van naburige skole beskikbaar. Kgwaredi benodig vier, so dit sal aan die skool toegeken word,” het Galane gesê. Hy kon nie sê wanneer dit sal gebeur nie, aangesien dit glo afhang van die maatskappy wat die klaskamers moet verskaf. “Ons het met die skool se beheerliggaam vergader en hulle het versoek dat ons ingryp,” het hy bygevoeg. “Aan die begin van die jaar het ons skole versoek om hul eise in te dien, maar hulle het nie hul eise vir klaskamers ingedien nie.” James Mothiba, voorsitter van die skool se beheerliggaam, het gesê hulle glo nie meer die departement se beloftes nie, aangesien niks ooit gebeur nie. Bron: News24